·Tijekom proteklih mjeseci ostvaren je dobar napredak u pogledu privatizacijskih transakcija. Natječajni postupak za Javno poduzeće za opskrbu plinom DEPA Infrastructure došao je do završne faze te se uskoro očekuje njegovo financijsko zaključenje. U tijeku su natječaji za niz važnih regionalnih luka i „Gournes Heraklion” (razvoj dijela bivše američke vojne baze na Kreti), a pokrenut je i natječajni postupak za dodjelu ugovora o koncesiji za atensku obilaznicu (Attiki Odos). Grčka tijela ostvarila su daljnji napredak u građevinskim radovima na autocesti Egnatia, čime su otvorila put aktivaciji ugovora o koncesiji, a koja se očekuje do kraja 2022.

·Grčka tijela ostvarila su napredak u pogledu podmirenja dospjelih nepodmirenih državnih obveza prema privatnom sektoru. Iznos dospjelih nepodmirenih obveza za mirovine smanjen je u skladu s onim što je predviđeno u akcijskom planu donesenom u jesen 2021. te su grčka tijela potvrdila da će te obveze biti u potpunosti podmirene do lipnja 2022. Nakon nekoliko mjeseci stagnacije iznos dospjelih nepodmirenih nemirovinskih obveza znatno se smanjio zahvaljujući mjerama koje je vlada poduzela kako bi se podmirivanje obveza nastavilo prema planu. Iako je trenutačno nešto iznad cilja postavljenog u ožujku 2021., grčka tijela očekuju da će se iznos dospjelih nepodmirenih nemirovinskih obveza znatno smanjiti do veljače 2022. Provedba preporuka Grčkog revizorskog suda i pojednostavnjenje fiskalnih postupaka odvijaju se prema planu.

Obveze prema partnerima Euroskupine koje je Grčka preuzela u lipnju 2018., a koje su temelj za uvođenje dodatnih mjera za otpis duga, trebaju se ispuniti do sredine 2022., što znači da je Grčka ušla u završnu godinu tog dogovora. Grčka tijela izrazila su namjeru da svoje napore usmjere na ispunjavanje neispunjenih obveza do sredine 2022. Pri donošenju odluka o početku primjene preostalih mjera za otpis duga i okončanju pojačanog nadzora morat će se uzeti u obzir napredak prema ispunjenju obveza, kao i šire okruženje gospodarske politike.

Pojačani nadzor pruža sveobuhvatan okvir za praćenje gospodarskih kretanja i provedbu politika koje su potrebne da bi se zajamčio održiv gospodarski oporavak. Omogućuje redovito ocjenjivanje najnovijih gospodarskih i financijskih kretanja u Grčkoj te praćenje uvjeta financiranja državnog duga i ažuriranje analize održivosti duga. Pojačani nadzor ujedno je i okvir za ocjenjivanje opće obveze prema Euroskupini koju je Grčka preuzela 22. lipnja 2018. radi nastavka i dovršetka reformi donesenih u okviru programa Europskog stabilizacijskog mehanizma i zaštite ciljeva važnih reformi koje su donesene u okviru programâ financijske pomoći. U tom kontekstu pojačani nadzor obuhvaća praćenje provedbe posebnih obveza za dovršetak ključnih strukturnih reformi započetih u okviru programa do dogovorenih rokova do sredine 2022. Te su strukturne reforme započete u šest ključnih područja: i. fiskalna i fiskalno-strukturna politika, ii. socijalna skrb, iii. financijska stabilnost, iv. tržište rada i proizvoda, v. Grčko društvo za imovinu i udjele te privatizacija i vi. modernizacija javne uprave ( ).

·Izrada katastarskih karata i prijelaz na potpunu uspostavu novog grčkog katastara napreduju u posljednja tri mjeseca. Ratifikacija karata šuma, koja je trenutačno obustavljena s obzirom na produljenje razdoblja za ulaganje prigovora, trebala bi se nastaviti u svibnju 2022. Razdoblje za ulaganje prigovora produljeno je zbog utjecaja šumskih požara u ljeto 2021. Grčka tijela očekuju da će u velikoj mjeri biti dovršena do srpnja 2022., što je uglavnom u skladu s onim što je navedeno u prethodnom izvješću.

·Rad na kodifikaciji radnog zakonodavstva nastavlja se u bliskoj suradnji sa Središnjim odborom za kodifikaciju, a prvi nacrt revidiranog zakonodavstva bit će predstavljen u ožujku 2022. Grčka tijela obvezala su se da će kodificirane zakone donijeti u svibnju 2022.

·Provedba obvezne e-prijave na upravnim sudovima napreduje i očekuje se da će biti dovršena do travnja 2022. U Ateni je pokrenuta platforma e-docket, koja omogućuje dionicima da se registriraju i prate napredak predmeta na sudovima, a njezina će se funkcionalnost postupno širiti na cijelo državno područje Grčke, dok je postupak e-razvoda sad potpuno funkcionalan.

·Grčka tijela nastavila su rad na provedbi preostalih preporuka za borbu protiv korupcije iz četvrtog evaluacijskog kruga Skupine država protiv korupcije (GRECO). Velik dio tih preporuka uvjetovan je donošenjem Kodeksa o organizaciji pravosuđa i statusu sudskih službenika, koje kasni (vidjeti u nastavku). Preporuke koje se odnose na podmićivanje javnih dužnosnika uspješno su provedene do kraja 2021.

Međutim, kad je riječ o nekim posebnim obvezama i drugim ključnim politikama, došlo je do kašnjenja s obzirom na rokove koji su bili dogovoreni u kontekstu 12. izvješća. Posebno je potrebno napomenuti sljedeće.

·Došlo je do kašnjenja u novom informatičkom sustavu naplate Nezavisnog tijela za javne prihode. To je posljedica kašnjenja ugovaratelja da dostavi konačnu cjelovitu verziju sveobuhvatnog informatičkog sustava naplate, koja je sad planira za lipanj 2022. Zbog toga se potpuna operacionalizacija tog novog informatičkog sustava, planirana za kraj travnja 2022., očekuje do kraja rujna 2022. Međutim, Nezavisno tijelo i dalje planira da njegove centralizirane i decentralizirane službe, uključujući Upravu za naplatu i povrat sredstava te jedinicu za operacije naplate, počnu upotrebljavati neke funkcije tog sustava do travnja 2022.

·U reformi primarne zdravstvene zaštite ostvaren je ograničen napredak. Uz konačni nacrt primarnog zakonodavstva grčka tijela pripremila su i nacrt sekundarnog zakonodavstva u kojem su navedene glavne značajke registracije pacijenata i funkcija selekcije liječnika opće prakse, iako neki ključni parametri sustava još uvijek nisu definirani. Grčka tijela potiču se da pravodobno uvedu dostatne poticaje da se ograniči samoupućivanje i istodobno osigura jednak pristup zdravstvenoj zaštiti te provede obvezne registracija pacijenata kako je predviđeno postojećim pravnim okvirom. Obvezala su se da će krajem veljače ili početkom ožujka 2022. pokrenuti javno savjetovanje o zakonodavstvu, čije bi donošenje trebalo uslijediti ubrzo nakon toga, do objave 14. izvješća. Nakon toga započet će provedba reforme koja će se neprestano pomno pratiti.

·Još nije dovršena reforma okvira za inspekcije za nadzor gospodarskih djelatnosti i tržišta proizvoda. Sekundarno zakonodavstvo u posljednjem preostalom području zaštite okoliša nije dovršeno na vrijeme za ovu reviziju zbog potrebe za savjetovanjima kojima bi se osigurala ustavna usklađenost reforme. Savjetovanja su sad dovršena te se očekuje skoro donošenje zakonodavstva. U tom će se zakonodavstvu razraditi model upravljanja provedbom kako bi se olakšao usklađen pristup u primjeni sustava provedbe.

·Grčka tijela donijela su dva akta sekundarnog zakonodavstva koji su ključni za provedbu novog zakona o javnoj nabavi, a posljednji još nije donesen. Dvije donesene zajedničke ministarske odluke odnose se na uspostavu okvira za certifikaciju inženjera iz privatnog sektora za javne radove i studije. Međutim, donošenje treće zajedničke ministarske odluke o uspostavi novog pravnog subjekta za razvoj i održavanje novog integriranog informatičkog sustava odgođeno je i očekuje se uskoro.

·Objava poziva na podnošenje ponuda za integrirani sustav vođenja građanskih i kaznenih predmeta dodatno je odgođena do ožujka 2022. Europske institucije ponovno su izrazile zabrinutost zbog odgode te su potaknule grčka tijela da osiguraju učinkovito i neometano odvijanje postupka u budućnosti.

·Došlo je do znatnog kašnjenja pri donošenju novog Kodeksa o organizaciji pravosuđa i statusu sudskih službenika. Kodeks je prvotno trebao stupiti na snagu do rujna 2021., ali je zatim odgođen za siječanj 2022. Grčka tijela ga trenutačno planiraju dostaviti Parlamentu do kraja travnja 2022. Dodatna kašnjenja grčka tijela opravdavaju problemima povezanima s izmjenama teksta i savjetovanjima. Očekuje se da će Kodeks, među ostalim, olakšati rješavanje zaostataka predmeta povezanih s nesolventnosti fizičkih osoba koji se prate u okviru obveza koje se odnose na financijske politike, u smislu da će se njegovim revidiranim disciplinskim pravilima i pravilima promicanja potaknuti kultura strožeg pridržavanja visokih profesionalnih standarda među članovima sudstva. Njegovo je donošenje preduvjet i za rješavanje znatnog dijela predanosti borbi protiv korupcije. Grčka tijela snažno se potiču da što prije dovrše Kodeks s obzirom na njegovu iznimnu važnost za učinkovito funkcioniranje pravosudnog sustava.

·Očekuje se da će se sekundarno zakonodavstvo potrebno za operacionalizaciju odjela JustStat Ministarstva pravosuđa donijeti sa zakašnjenjem od devet mjeseci, do kraja ožujka 2022. Zadaća je tog specijaliziranog odjela prikupljanje i obrada podataka radi mjerenja i poboljšanja uspješnosti pravosudnog sustava.

Osim napretka u pogledu posebnih obveza, u izvješću se pozdravlja napredak grčkih tijela u pogledu niza širih strukturnih reformi pokrenutih u kontekstu pojačanog nadzora. Posebno je potrebno napomenuti sljedeće.

·Dovršen je popis odstupanja od jedinstvene ljestvice dopunskih prihoda u okviru nastojanja grčkih tijela da ojačaju središnju kontrolu zapošljavanja i odredbi o plaćama u javnoj upravi. Pravne odredbe koje se odnose na uklanjanje utvrđenih nedostataka planiraju se donijeti do travnja 2022. Uz to, procjena potreba za nastavnicima zaposlenima na neodređeno i određeno vrijeme u srednjoročnom i dugoročnom razdoblju dovršit će se do travnja 2022.

·Grčka tijela uspješno su dovršila uspostavu jedinstvenog digitalnog portala (Gov.gr), popraćenu odgovarajućim inicijativama kako bi se osigurala interoperabilnost i pouzdanost sustava u skladu sa smjernicama i prioritetima utvrđenima u nacionalnoj strategiji za digitalnu transformaciju i hitnim potrebama koje proizlaze iz razvoja pandemije.

·Nakon prijašnjih dobrodošlih reformi obrazovnog sektora grčka tijela nastavljaju s pripremnim radovima na Zakonu o visokom obrazovanju, ali njegovo donošenje kasni zbog izazova koje je izazvala pandemija. Grčka tijela obvezala su se pokrenuti javno savjetovanje u ožujku 2022., a njegovo se donošenje trenutačno očekuje u svibnju 2022.

Nastavilo se smanjenje neprihodonosnih kredita u bankarskom sektoru, uglavnom u okviru programa Heraklo, ali slabosti su i dalje prisutne jer se neto priljevi () neprihodonosnih kredita nastavljaju, iako zasad u ograničenoj mjeri. Udio neprihodonosnih kredita iznosio je 15 % na pojedinačnoj osnovi u rujnu 2021., nakon što se znatno smanjio s 30,1 % na kraju 2020. odnosno s 40,6 % na kraju 2019. (), ali je i dalje najviši u europodručju. Nastavili su se neto priljevi neprihodonosnih kredita, ali i dalje su ispod početnih očekivanja. Sekuritizacije u okviru programa Heraklo omogućit će bankama da smanje svoje troškove rizika u budućnosti i da u svojim bilancama oslobode prostor za novo kreditiranje. Iako nedavne sekuritizacijske transakcije u okviru programa Heraklo dovode do povećanih potreba za rezervacijama, njihov je učinak na kapitalne pozicije banaka djelomično neutraliziran uspješnim mjerama za povećanje kapitala. Ipak, kapitalna pozicija banaka i dalje je među najslabijima u europodručju i podrazumijeva visok udio odgođenih poreznih obveza.

Provedba dogovorenih mjera u financijskom sektoru uznapredovala je, no nekoliko mjera i dalje kasni. Kad je riječ o provedbi zakona o nesolventnosti, operativni su svi postupci (OCW, sanacija, redovni i pojednostavnjeni postupci u slučaju nesolventnosti te mehanizam ranog upozoravanja), zajedno s odgovarajućim e-platformama. Prema ažuriranim informacijama koje su dostavila grčka tijela dodjela novih datuma za rasprave u neriješenim predmetima nesolventnosti kućanstava napreduje, ali se rješavanje zaostataka još uvijek ne odvija u skladu s očekivanjima te nije predviđeno prije kraja 2023. Grčka tijela poduzela su korake za povećanje kapaciteta sudova i očekuju da će se odredbama Kodeksa o organizaciji pravosuđa/sudaca dodatno poboljšati proces. Provedba elektroničkih dražbi i dalje jača od njezina ponovnog pokretanja u rujnu 2021., a u tijeku je uvođenje dodatnih poboljšanja. Grčka tijela i dalje su posvećena postizanju dogovorenih konačnih ciljeva u pogledu obrade i rješavanja svih zaostataka aktiviranih državnih jamstava do sredine 2023., odnosno do sredine 2024. Obrada zahtjeva ubrzala se, ali to se samo djelomično odražava u plaćanjima. Za postizanje ciljeva postavljenih za 2022. bit će potrebno dodatno znatno povećanje obrade zahtjeva i plaćanja. Objava poziva na iskaz interesa subjekta za prodaju i povratni najam očekuje se u veljači 2022. Grčka tijela razmatraju privremeni program potpore za ranjive dužnike s primarnim boravištem kako bi se osigurao neometan prelazak do početka poslovanja subjekta za prodaju i povratni najam, što se trenutačno ne očekuje prije kraja ožujka 2023. Grčka tijela potiču se da uvedu snažne zaštitne mjere za suzbijanje nenamjerne primjene programa i smanjenje pravnih rizika te da brzo uspostave subjekt za povratni najam kako bi se osiguralo pravodobno postupno ukidanje privremenog programa. Rasprave o budućnosti Grčkog fonda za financijsku stabilnost dobro su uznapredovale, a donošenje odgovarajuće izmjene očekuje se do travnja 2022.

Grčka tijela najavila su 1. svibnja 2022. da uz savjetovanje sa socijalnim partnerima namjeravaju povećati zakonsku minimalnu plaću kako bi se ublažio negativan učinak povećanja cijena na radnike s niskim dohotkom. To bi povećanje uslijedilo nakon blagog porasta od 2 %, o kojem je odlučeno u srpnju 2021. i koje je provedeno u siječnju 2022. nakon dvogodišnjeg zamrzavanja minimalne plaće (zbog pandemije), koje je odražavalo kretanja u pogledu plaća i produktivnosti te ostalih pokazatelja na temelju podataka do prve polovine 2021. Uz ubrzavanje redovnog postupka ažuriranja minimalne plaće kako bi se ublažio učinak visoke inflacije na radnike s niskim primanjima grčka tijela obvezala su se da će slijediti postupak utvrđen Zakonom 4172/13 za određivanje minimalne plaće. Navela su i da će potencijalna prilagodba minimalne plaće u svibnju zaštititi konkurentnost i imati ograničen fiskalni trošak, među ostalim za plaće u javnom sektoru. Očekuje se da će se povećanje minimalne plaće koje je rezultat tih savjetovanja najaviti u travnju 2022. i početi provoditi mjesec dana nakon toga.

U ovom se izvješću općenito zaključuje da je Grčka poduzela potrebne mjere kako bi ispunila svoje posebne obveze unatoč otežanim okolnostima koje su i dalje uzrokovane pandemijom. Grčka tijela iznijela su i vjerodostojan plan koji će dovesti do daljnjeg znatnog napretka u ispunjavanju vlastitih obveza do objave 14. izvješća o pojačanom nadzoru u svibnju 2022. Ona su ispunila posebne obveze u različitim područjima, posebice u pogledu poboljšanja učinkovitosti javne uprave, dovršetka administrativne reorganizacije jedinstvenog mirovinskog fonda i pojednostavnjenja izdavanja dozvola za ulaganja u dogovorenim sektorima. Grčka je isto tako ostvarila napredak u pogledu širih strukturnih reformi, posebice u području digitalizacije, te je započela s provedbom svojeg plana za oporavak i otpornost (). Europske institucije pozdravljaju blisku i konstruktivnu suradnju grčkih tijela u svim područjima te ih potiču da nastave s naporima i da ih prema potrebi pojačaju kako bi nadoknadila kašnjenja djelomično uzrokovana pandemijom, posebice kad je riječ o reformama u području financijskog sektora, primarne zdravstvene zaštite, poslovnog okruženja i pravosuđa, te ostvarila dogovorene ciljeve za podmirenje dospjelih nepodmirenih obveza.